《云松高隐图为清江邹彦和赋》
明代·倪岳

青松郁成林，上与浮云连。云来松漠漠，云去松娟娟。

苓珀下深固，雨露通重玄。两意忽有合，相托成千年。

不谓云松交，转增丘壑妍。清江有幽士，志隐耽林泉。

巢云卧松顶，手拂青山巅。芳阴日已远，雅操日已坚。

空对高隐图，载赋云松篇。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。